*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*103. számú előterjesztés*

Bátaszék Város Önkormányzat Képviselő-testületének 2023. május 24-én

16 órakor megtartandó ülésére

Tájékoztató a 2022. évi adóigazgatási feladatok végrehajtásáról, az adóterv teljesüléséről

|  |
| --- |
| **Előterjesztő:** dr. Firle-Paksi Anna aljegyző**Készítette** : Kőművesné Monigl Zsuzsanna főtanácsos Dárdai Adrienn vezető tanácsos **Törvényességi ellenőrzést végezte:** dr. Firle-Paksi Anna aljegyző**Tárgyalja:**Pénzügyi és Gazdasági Bizottság 2023.05.23. |

 **Tisztelt Képviselő-testület!**

A Bátaszéki KÖH által ellátott adóigazgatás 2022. évi feladatairól az alábbi tájékoztatás adom:

*Az adóigazgatás által ellátandó feladatok:*

* *A központi és helyi adójogszabályokban meghatározott, jegyzői hatáskörbe utalt adóigazgatási feladatok elvégzése.*
* *A központi adójogszabályokból eredő helyi rendeletalkotás előkészítése.*
* *A helyi adórendeletek végrehajtásának érvényesítése.*
* *A helyi adók bejelentésével, kivetésével, közlésével és beszedésével kapcsolatos feladatok ellátása.*

*Egyéb feladatok:*

* folyószámlák vezetése; adószámlákra beérkező banki utalások és postai befizetések könyvelése, költségvetési számlára történő utalása; bevallások, folyószámlán történő előírások rögzítése,
* tulajdonjog változások folyamatos regisztrálása;
* adótúlfizetések rendezése
* adó és értékbizonyítvány kiadása;
* adóigazolások kiadása;
* talajterhelési díjjal kapcsolatos feladatok;
* földbérbeadás adóztatásával kapcsolatos feladatok;
* vállalkozók adóügyeivel kapcsolatos ügyintézés, regisztráció;
* bevallások feldolgozása;
* adóüggyel kapcsolatos ügyiratok iktatása
* értesítések, csekkek félévenkénti elkészítése, postázása;
* csoportos beszedési megbízások elkészítése, továbbítása, feldolgozása;
* méltányosságok előkészítése, határozathozatala, feldolgozása;
* folyamatos behajtási cselekmények elkészítése, nyilvántartása, feldolgozása;
* NAV-nak havi elektronikus adatszolgáltatás önkormányzati adóhátralékról;
* Magyar Államkincstárral folyamatos kapcsolattartás, adatszolgáltatás
* adóellenőrzések előkészítése, feldolgozása; adók módjára behajtandó köztartozások nyilvántartása, behajtása;
* behajthatatlan adótartozások, elévült tételek nyilvántartása
* gépjárműadó hátralék beszedése, MÁK felé havonta történő utalása, a számlán történő pénzmozgásról éves jelentés készítése a MÁK felé
* zárási összesítők negyedéves, féléves, éves adatok elkészítése, jelentése, adatszolgáltatása;
* havi adóbevételek számlánkénti bontása, nyilvántartása, költségvetésnek jelentése, adatszolgáltatása;
* adóerőképesség nyilvántartása, elkészítése, jelentése, adatszolgáltatása;
* ügyfélfogadás, adóalanyok felkutatása;
* valamennyi iratanyag nyilvántartása, ügyiratkezelése, határidőre történő leadása;
* Bátaszék, Alsónána, Alsónyék és Sárpilis önkormányzat teljes körű adóigazgatási feladatok elvégzése,
* a központi adójogszabályokból adódó rendelettervezetek, adóügyekkel kapcsolatos testületi előterjesztések előkészítése,
* az önkormányzati gazdálkodásához kapcsolódó bevételi javaslat kidolgozásának előkészítése;
* az adóbevételek alakulásának figyelemmel kísérése;
* az ingatlan-végrehajtás elrendelése, előkészítése.

**Ügyiratforgalom, ügyintézés**

Az adócsoport négy település: Bátaszék, Alsónyék, Alsónána és Sárpilis adóigazgatási feladatait látja el.

A dömpingmunkák (adókivetések) idején kisegítőt is kellett alkalmazni, hogy a jogszabályban meghatározott ügyintézési határidőket tartani tudja a csoport. 2022 évben nem segítette a csoport helyzetét, hogy a betegség miatt tartósan távol levő ügyintéző, valamint gyermekvállalás okán távol lévő ügyintéző helyettesítését igen nehezen lehetett megoldani.

A hivatal ügyiratainak 50 %-át az adócsoport készíti, **2022-ben bátaszéki adóügyekben keletkezett és iktatott ügyiratok száma közel 5.000 db volt.**

**Ebből közel 1000 db volt a határozat, fellebbezést nem nyújtottak be.**

Fentiekhez csatolva félévente (I. és II. félévi) összesen közel 2.800 db/ félév egyenlegértesítő került kézbesítésre.

A behajtási időszakban pedig közel 500 db hátralékos felszólítás és csekk lett kinyomtatva, kipostázva tértivevényes kézbesítéssel.

2022 évben a következő számú bevallások kerültek feldolgozásra:

* 562 db állandó jellegű iparűzési adóbevallás
* 245 db magánszemélyek kommunális adóbevallása (törlés-előírás)

2022 évben az adózóknak küldött iratok száma:

* 562 db helyi iparűzési adóbevallás feldolgozásáról készült napi számfejtés
* 466 db hátralékos felszólítás
* 3 db méltányossági eljárás került lefolytatásra.
* 2800 db/félév egyenlegértesítő

**Bevételek alakulása 2022-ben:**

Az adóigazgatás hatékony és jó munkája kulcsfontosságú az önkormányzat számára. A beszedett adóforintok adják az önkormányzat saját bevételeinek döntő többségét, így meghatározzák az önkormányzati költségvetés finanszírozhatóságát.

|  |  |  |  |
| --- | --- | --- | --- |
| **Bátaszék 2022.év** |  |  |  |
|  |  |  |  |
|  |  **Önkormányzat**  **összesen**  **( e Ft)** | **Helyi adóból**  |
|  |
|  |
| **Iparűzési adó**  **(e Ft)** | **Magánszemélyek kommunális adója****(e Ft)** |  |
|  |
| Hátralék 2022.01.01-én | 59 865\* | 18 890 | 7 446 |  |
| Folyó évi előírás | 392 529  | 336 654 | 32 378 |  |
| **Követelések összesen: (hátralék + folyóév)** | **452 394** | **355 544** | **39 824** |  |
| **Befizetés összesen:** | **418 256** | **323 559** | **31 968** |  |
| **Követelés-befizetés aránya** | **92%** | **91%** | **80%** |  |
| Hátralék 2022.dec.31-én | 69 644 | 22 281 | 7 635 |  |
| **Önkormányzatnál maradó adó összesen:** | **344 304** | **310 617** | **31 520** |  |

Megjegyzés: \*az összeg tartalmazza az egyéb adószámlán kimutatott hátralékok összegét is, mely kimutatás megtalálható az 1. számú mellékletben.

Fenti táblázatból jól látható, hogy az adó megfizettetése és behajthatósága a korábbi években a koronavírus okozta világjárvány kedvezőtlen hatásaira figyelemmel nehéz feladat volt, és ez éreztette hatását még a 2022-es adóévben is.

**Adónemenként vizsgálva az adóbeszedés az alábbiak szerint alakult:**

# 1.) Építményadó, telekadó és vállalkozók kommunális adója

Az Önkormányzat 2007-től nem adóztatja az építményeket, a telekadó pedig 1999. évtől megszűnt, a vállalkozók kommunális adója adónemet 2010.12.31-vel törölték a helyi adókról szóló törvényből, azonban a számlán fennálló hátralék miatt nyilvántartása még kötelező.

**2.) Magánszemélyek kommunális adója**

Magánszemélyek kommunális adójának éves mértéke 13 000.-Ft/adótárgy /év.

## Az adózók száma 2477 Fő.

## Ebben az adónemben a folyó évi terhelés 32.378.026 Ft. A 2022. évben összesen 31.968.164 Ft kommunális adót fizettek az adóalanyok. Ebből a 2022. évi terhelésre 30.267.166.- Ft, az elmúlt évek hátralékára 1.328.171.- Ft lett elszámolva. (372.827.-Ft adóalany beazonosítása miatt átfutó tételként lett rögzítve).

**3.) Helyi iparűzési adó**

A helyi iparűzési adó mértéke az önkormányzati rendelet alapján 2 %.

Az adóalanyok száma 853db.

A részletes adatokat a fenti táblázat tartalmazza.

***A helyi adókról szóló 1990.évi C. törvény módosítása értelmében a mikro-, kis-és középvállalkozásnak minősülő vállalkozóknak (kkv vállalkozó) a helyi iparűzési adó mértéke 1 %, amennyiben az önkormányzati rendeletben megállapított adómérték több mint 1%.***

***Ennek megfelelően Bátaszék város esetében is a rendelettől (2%) eltérően 1% a helyi iparűzési adó mértéke még a 2022 adóévben.***

**4.) Földbérbeadásból származó jövedelem**

Termőföld bérbeadásból származó bevétel nem volt a 2022. év során.

**5.) Gépjárműadó**

Ennél az adónemnél az önkormányzatnak adótétel megállapítási joga nem volt. A Kormányhivataltól minden hónapban megküldött gépjárművel kapcsolatos adatokban történt változás volt az alapja a gépjárműadó terhelésének.

2013. évtől kezdődően 2019.12.31-ig az önkormányzat által beszedett gépjárműadó összege megoszlott 60%-ban a központi költségvetés és 40%-ban az önkormányzatok költségvetése között.

***A 2020. évi új szabályozás alapján a települési önkormányzat által 2020. január 1-jétől beszedett gépjárműadó teljes összege a központi költségvetést illeti meg.***

***A Magyarország 2020. évi központi költségvetésének a veszélyhelyzettel összefüggő eltérő szabályairól szóló 92/2020. (IV. 6.) Korm. rendelet (a továbbiakban: Korm. rendelet) 4. §-a a Magyarország 2020. évi költségvetéséről szóló 2019. évi LXXI. törvény (a továbbiakban: Kvtv.) 37. § (1) bekezdés a) pontja szerinti, a települési önkormányzat által beszedett gépjárműadónak a települési önkormányzat költségvetését megillető, %-os mértékétől, valamint az államháztartásról szóló 2011. évi CXCV. törvény 83/A. §-ában foglalt gépjárműadó megosztási kötelezettségtől történő eltérő szabályrendszert állapít meg. A Korm. rendelet 4. § (1) bekezdése szerint a Kvtv. 37. § (1) bekezdés a) pontjában meghatározottaktól eltérően a gépjárműadóról szóló törvény alapján a belföldi gépjárművek után a települési önkormányzatot az általa 2020. évtől beszedett gépjárműadó nem illeti meg.***

***2021 adóévtől az Önkormányzat csak a gépjárműadó hátralék beszedését végzi, és a beszedett adó teljes összegét továbbítja a Magyar Államkincstár számlájára. Ennek megfelelően 2022-ben csak gépjárműadó-hátralék beszedésével foglalkozott az adócsoport .***

**6.) Talajterhelési díj**

Alapvető cél a lakosság rászorítása a szennyvízhálózatra való rákötésre. Ezt a célt szolgálja a 2003. évi LXXXIX. a környezetterhelési díjról szóló törvény módosítása, mely 2012.02.01-től a talajterhelési díj mértékét 120 Ft/m3-ről 1 200 Ft/m3-re emelte. Folyamatosan nyomon kell követni – az iparűzési adóhoz hasonlóan - a bevallási kötelezettség teljesítését, folyószámla előírásokat, befizetéseket. A tapasztalatunk szerint a törvénymódosítás elérte célját, mert évről évre többen kötnek rá a szennyvízhálózatra.

Talajterhelésből befolyt összeg: **688.830 Ft.**

**7.)Pótlék**

A pótlékszámlán a folyó évi előírás egyrészt a korábbi évek tőketartozásainak kamataiból, másrészt a múlt évekre történt előírásokból adódik. Az adóhatóságnál befizetett pótlék **1.016.718.- Ft.**

**8.)Bírság**

Az adóhatóság **1.195.000 Ft** bírságot szabott ki, mely adónemben az adott évre és a korábbi kivetésekre **468.369 Ft** befizetés érkezett.

Az adózás rendjéről szóló 2017.évi CL. törvény (Art.) szerint az adókötelezettség határidőn belüli nem, illetve nem jogszerű teljesítése esetén az adóhatóság a természetes személy adózót ötvenezer forint, a nem természetes személy adózót százezer forint mulasztási bírsággal sújtja és - a mulasztás jogkövetkezményeire történő figyelmeztetés mellett - tizenöt napos határidő tűzésével ismételten felhívja az adókötelezettség jogszerű teljesítésére. *A kötelezettség határidőben történő teljesítése esetén az e bekezdés alapján kiszabott bírság mérsékelhető vagy elengedhető.* Ennek megfelelően többször történt mulasztási bírság kiszabása, de a kötelezettség határidőben teljesült, így az adóhatóság a bírságot elengedte.

**9.)Egyéb beszedési számla**

Ezen a számlán kerül nyilvántartásra saját hatáskörben hozott szabálysértési bírságokhoz kapcsolódó tételek.

A 2022. évben ezen a számlán forgalom nem volt.

**10.)Idegen bevételek számla**

Az adók módjára behajtandó köztartozások esetében az önkormányzati adóhatóság nem a saját ügyében, hanem más szerv, hatóság által kimutatott fizetési kötelezettség behajtása érdekében intézkedik.

2022. évben a bevétel **116.283** volt, mely összeg a kimutató szerv felé 100%-ban megküldésre került 2022.12.31-ig.

**Az adóhatóság által végzett ellenőrzések, behajtási és végrehajtási cselekmények**

A végrehajtási eljárás célja a meg nem fizetett adótartozások behajtása. Adótartozásnak minősül a határidőben meg nem fizetett adó. Amennyiben az adóhatóság az adótartozás megfizetésére az adózót, illetve az adó megfizetésére kötelezett személyt felhívta, de a felhívás nem vezetett eredményre, a végrehajtást megindítja.

Az adóhatóság hatáskörébe tartozik az adótartozás beszedése, a jogosulatlan adó-visszaigénylés visszatartása, egyes adók módjára behajtandó köztartozás végrehajtása.

Az adóigazgatási tevékenység magába foglalja a hátralékkezelést, a végrehajtást, a fizetési könnyítésre irányuló kérelmek elbírálását, továbbá a csőd-, felszámolási- és végelszámolási eljárásokban történő részvétel.

|  |  |
| --- | --- |
| **Végrehajtási cselekmények 2022 Bátaszék** |  |
| **Cselekmény megnevezése** | **db** |
| **Felhívás** | 466 |
| **Egyéb megkeresések (MEP,NYUFI)** | 137 |
| **Átvezetés adószámlák között** | 2 |
| **Hatósági átutalás (inkasszó)** | 66 |
| **Munkabér/nyugdíj letiltás** | 70 |
| **Pénzintézet megkeresés** | 250 |
| **NAV-nál adóvisszatartási joggal lejelentett adóalany** | 455 |
| **Végrehajtási cselekmények 2021. évben** |
|   | Db | Behajtás alá vont összeg (Ft) | Behajtott összeg (Ft) | Arány (%) |
| Nyugdíj letiltás/Munkabér letiltás | 70 | 4.399.890 | 1.260.734 | 28% |
| Hatósági átutalás (inkasszó) | 66 | 7.438.661 | 2.213.912 | 30% |

Ezen behajtási cselekmények folyamatosak, havi szinten kerülnek az adós számlájára, így a kiegyenlítés elhúzódhat a következő évre.

A helyi iparűzési adó vonatkozásában 5 nagyobb vállalkozás került nehéz gazdasági helyzetbe a 2021-es adóévben. Nagyobb összegű adóhátralék maradt fenn az iparűzési adó folyószámlán mely jelentős bevétel kiesést jelentett az Önkormányzat részére még 2021.-ben Ezen cégek felszámolás alá kerültek 2021 év végén illetve 2022 évben. A felszámolási, végelszámolási eljárások folyamatban vannak, ezért ezen vállalkozások esetében az előírásokkal szemben a tényleges iparűzési adó a felszámolási-végelszámolási eljárást követő záró bevallások benyújtását követően lesznek ismeretesek.

**Ellenőrzés:**

Az elmúlt évben Bátaszék város illetékességi területén adóellenőrzést 4 jogi személy esetében folytatott le az adóhatóság. Az egyéni vállalkozók esetében a NAV-tól több esetben kértünk névre szólóan SZJA bevallási adatokat, hogy az iparűzési adó bevallás adataival összevetve hivatalból ellenőrizni tudjuk a hipa összegének helyességét.

Minden adóévben az adócsoport jogszabályi felhatalmazás alapján *a Földhivataltól* egyszeri alkalommal megkéri adóellenőrzés végett a Bátaszék településhez tartozó földkönyvi adatokat. Ezen adatok alapján lehetséges az illetékességi területen lévő ingatlanok és egyben a kommunális adó megfizetésének ellenőrzése. Továbbá minden évben egyszeri alkalommal az adóbevallási időszak határidejének letelte után *a NAV-tól* megkérjük iparűzési adó bejelentkezés és bevallás ellenőrzése céljából a Bátaszéki Közös Önkormányzati Hivatalhoz tartozó egyéni vállalkozók – 1.004.400 forintot meghaladó őstermelők - családi vállalkozások – újonnan indult gazdasági társaságok névsorát.

**Behajtás:**

2017. 01.01.-től az Art. értelmében a fővárosi és megyei kormányhivatal vagy járási hivatal, rendőrség megkeresése alapján az adók módjára behajtandó köztartozás tekintetében az illetékes állami adóhatóság jár el. Így 2017.-től a **munkaügyi,** **földhivatali, halvédelmi és gyámhatósági behajtások, rendőrségi közigazgatási bírságok** átkerültek a NAV hatáskörébe.

Fenti szervekkel napi kapcsolatban áll az adócsoport, melyek közül kiemelkednek az okmányirodák, állami adóhatóság (NAV), egészségbiztosítási pénztárak, pénzintézetek, bankok, Nyugdíjfolyósító Igazgatóság, végrehajtói irodák, földhivatalok, rendőrkapitányságok, Magyar Államkincstár (MÁK), könyvelők.

Az adócsoport munkatársai a 2022-es évben is törekedtek arra - figyelembe véve a koronavírus általi rendkívüli helyzet utáni nehéz gazdasági helyzetet -, hogy minél nagyobb behajtás alá vont összeget tudjanak az önkormányzat részére beszedni az elmúlt évben is.

**ASP RENDSZER MŰKÖDÉSE AZ ÖNKORMÁNYZATI ADÓRENDSZERBEN**

A Magyarország helyi önkormányzatokról szóló 2011. évi CLXXXIX. törvény (Mötv) 2016. július 1-től hatályos módosítása, a Mötv. 114. §-a kötelezően bevezetni rendeli az önkormányzati feladatok végzését segítő és szabályozó informatikai rendszert, az ASP-t (Application Service Provider). Cél az egységesített önkormányzati elektronikus ügyviteli megoldások bevezetése országos szinten az ASP-technológia lehetőségeivel élve.

Az elektronikus közigazgatás kiterjesztésének egyik fontos eleme az önkormányzatoknál folyó, lényegében a teljes lakosságot érintő közigazgatási munka informatikai eszközökkel történő támogatása. Az önkormányzati feladatellátás egységességének biztosítása, az ország és az önkormányzatok pénzügyi stabilitásának megőrzése érdekében a feladatellátáshoz az állam az ASP-n keresztül támogatást biztosít.

Bátaszék Közös Önkormányzati Hivatal 2018.03.12-én sikeresen átmigrálta az adóügyi adatokat az országosan egységes ASP Adó szakrendszerbe. Ezen időpont óta ebben a rendszerben dolgozik az adócsoport.

Kérem, hogy a beszámolómat szíveskedjenek elfogadni.

**H a t á r o z a t i j a v a s l a t :**

**Tájékoztató a 2022. évi adóigazgatási feladatok végrehajtásáról, az adóterv teljesüléséről**

Bátaszék Város Önkormányzatának Képviselő-testülete a 2022. évi adóigazgatási feladatok teljesítéséről szóló beszámolót elfogadja.

*Határidő:* 2023. május 31.

*Felelős:* dr. Firle-Paksi Anna aljegyző

 (a határozat megküldéséért)

*Határozatról értesül:* irattár